شينݣيكي نو كيوجين ؤلا لهجوم علا لعمالقة ؤلا لهجوم د لعمالقة ؤلا لعملاق لمهاجم ؤلا أطاك ؤن تايتن (ب جاپونية 進撃の巨人، ب نݣليزية Attack on Titan) هوّا مانݣا جاپوني مألفو لمانݣاكا هاجيمي إيساياما. لقصة كتطرا ف عالم كتعيش فيه لبشرية ف مدون مضورة عليها تلاتة د سوار عراض ؤ عاليين، باش تحمي راسها من وحوش كبار كياكلو بنادم سميتهوم لعمالقة (ب جاپونية 巨人 كيوجين). شّخصيات رئيسية ف لقصة هوما إيرين ييݣر، ؤ صحابو أرمين أرلرت ؤ ميكاسا أكرمان. إيرين ؤ صحابو بغاو يحررو لبشرية لّي عايشة وسط سّوار من لحݣرة ديال لعمالقة. شينݣيكي تنشر ف مجلة سميتها بيساتسو شونن تابعة ل شركة كودانشا من شتنبر 2009 تال أبريل 2021، ؤ تجمعو شاپيترات ديالو ف 34 كتيّب. هوّا واحد من أكتر لمانݣات لّي نجحو ؤ تباعو ل حد سّاعة، حيت تباعو منو كتر من 100 مليون نسخة ف لعالم كامل ؤ ربح بزاف د لجوايز. ف 2013، ستوديو ويت حول هاد لمانݣا ل سيرية د أنيمي ب نفس سّمية، ؤ خرجو منو 3 د سيزونات، حتال 2019. موراها ستوديو ماپا بدا ينتج سيزون 4، لّي بدا طّرف لّول منها ف دجنبر 2020 حتال مارس 2021، ؤ بدا كيخرج طّرف تّاني ديالها ف 9 يناير 2022.